1.Úvod

Dňa 14. júna 2021 prijali Európsky parlament a Rada nariadenie (EÚ) 2021/953, ktorým sa zriaďuje digitálny COVID preukaz EÚ (ďalej len „nariadenie o digitálnom COVID preukaze EÚ“). Nariadením sa stanovuje spoločný rámec pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia s cieľom uľahčiť voľný pohyb občanov EÚ a ich rodinných príslušníkov počas pandémie ochorenia COVID-19. Toto nariadenie sprevádza nariadenie (EÚ) 2021/954, ktorým sa rozširuje pôsobnosť rámca pre digitálny COVID preukaz EÚ na štátnych príslušníkov tretích krajín, ktorí sa oprávnene zdržiavajú na území členského štátu alebo v ňom majú oprávnený pobyt a sú oprávnení cestovať do iných členských štátov v súlade s právnymi predpismi EÚ.

Digitálny COVID preukaz EÚ je jednoduchý a bezpečný spôsob, ako preukázať stav osoby, pokiaľ ide o ochorenie COVID-19. Preukaz je bezplatný a možno ho používať v digitálnom i papierovom formáte. Digitálny COVID preukaz EÚ je kľúčovým prvkom reakcie Európy na pandémiu ochorenia COVID-19. Jeho rýchle prijatie a zavedenie umožnilo európskym občanom voľný a bezpečný pohyb a európskemu odvetviu cestovného ruchu včas sa otvoriť na leto 2021. Doteraz bolo vydaných viac ako 591 miliónov digitálnych COVID preukazov EÚ.

Digitálny COVID preukaz EÚ sa čoraz viac vníma ako medzinárodný referenčný bod a globálny štandard, pričom mnohé tretie krajiny vyvíjajú riešenia interoperabilné so systémom EÚ. Systém nevyžaduje výmenu žiadnych osobných údajov a neexistuje žiadna databáza EÚ, v ktorej by sa uchovávali údaje obsiahnuté v preukazoch. V súčasnosti je prepojených 43 krajín a území.

V nariadení o digitálnom COVID preukaze EÚ sa vyžaduje, aby Komisia predložila správu Európskemu parlamentu a Rade do 31. októbra 2021. Táto správa poskytuje prehľad týkajúci sa nariadenia o digitálnom COVID preukaze EÚ v praxi od jeho prijatia 14. júna 2021. Komisia vo vykazovanom období zhromaždila údaje o technickom vykonávaní nariadenia vrátane pripojenia tretích krajín do systému, vývoji v oblasti vydávania potvrdení o prekonaní ochorenia a o očkovaní, využívaní potvrdení v odvetví leteckej dopravy a využívaní preukazov členskými štátmi na účely nesúvisiace s cestovaním.

Okrem tém vyžadovaných v nariadení táto správa obsahuje informácie aj o ďalšom vývoji v súvislosti s digitálnym COVID preukazom EÚ. Zahŕňa to prepojenie tretích krajín s prostredím digitálneho COVID preukazu EÚ, získané usmernenia o období platnosti potvrdení o prekonaní ochorenia, vývoji v súvislosti s vydávaním potvrdení o očkovaní a používaní digitálneho COVID preukazu EÚ členskými štátmi na vnútroštátne účely.

2.Vývoj od prijatia digitálneho COVID preukazu EÚ

2.1.Technické vykonávanie

2.1.1.Počet vydaných digitálnych COVID preukazov EÚ

K 13. októbru 2021 členské štáty vydali viac ako 591 miliónov digitálnych COVID preukazov EÚ, z toho 437 miliónov potvrdení o očkovaní, 144 miliónov potvrdení o vykonaní testu a 10 miliónov potvrdení o prekonaní ochorenia. Podrobná analýza podľa jednotlivých členských štátov je súčasťou prílohy I.

2.1.2.Brána EÚ a práca na technickej úrovni

Technické špecifikácie, normy a usmernenia pre spoločné vydávanie, overovanie a uznávanie digitálneho COVID preukazu EÚ vypracovala Komisia spoločne s členskými štátmi v rámci siete elektronického zdravotníctva. Všetky špecifikácie vypracované sieťou elektronického zdravotníctva sú založené na otvorených normách a sú zverejnené ako otvorený zdroj na webovom sídle siete elektronického zdravotníctva. Toto opatrenie umožnilo interoperabilitu so systémami vyvinutými tretími krajinami (pozri oddiel 2.2).

Systém je vo všeobecnosti univerzálny, spoľahlivý a navrhnutý tak, aby zvládal rôznorodosť systémov členských štátov. Rámec dôvery systému digitálnych COVID preukazov EÚ sa zakladá na infraštruktúre verejných kľúčov, ktorá zabezpečuje pravosť a integritu vydaných potvrdení prostredníctvom QR kódov s digitálnym podpisom. Oprávnení vystavitelia potvrdení (napríklad nemocnice alebo laboratóriá) konvertujú údaje vyžadované podľa nariadenia o digitálnom COVID preukaze EÚ na QR kód. Vystavitelia následne digitálne podpíšu QR kód pomocou asymetrického kryptografického algoritmu a ich vlastným súkromným kľúčom. Príslušné verejné kľúče vystaviteľov používané na overenie pravosti, integrity a platnosti digitálne podpísaných QR kódov sa vymieňajú prostredníctvom brány digitálneho COVID preukazu EÚ (ďalej len „brána EÚ“), ktorú prevádzkuje a udržiava Komisia. Informácie verejného kľúča (ktoré neobsahujú osobné údaje) sa následne prenášajú medzi vnútroštátnymi digitálnymi infraštruktúrami členských štátov (tzv. backendové systémy) prostredníctvom brány a z vnútroštátnych backendových systémov do overovacieho softvéru v mobilných zariadeniach.

Hoci sú za vývoj vnútroštátnych backendových systémov a zavádzanie príslušných vnútroštátnych riešení zodpovedné členské štáty, Komisia vyvinula referenčné implementácie pre aplikácie na vydávanie, overovanie a ukladanie potvrdení, ktoré sú verejne dostupné ako riešenia z otvoreného zdroja. V dôsledku toho tvorili v mnohých členských štátoch a krajinách EHP referenčné implementácie základ pre vývoj ich vnútroštátnych riešení. Referenčné implementácie sú takisto užitočné pre tretie krajiny, ktoré vyvíjajú vnútroštátne riešenia, a na ich prepojenie s bránou EÚ.

V sieti elektronického zdravotníctva prebiehajú práce na ďalšom zlepšovaní systému digitálnych COVID preukazov EÚ. V súčasnosti si napríklad členské štáty môžu prostredníctvom brány EÚ vymieňať svoje vnútroštátne pravidlá o uznávaní preukazov. To umožňuje okrem overenia pravosti QR kódov preukazov aj automatickú kontrolu týchto pravidiel cez overovacie aplikácie. Navyše to umožňuje rýchlejšiu a spoľahlivejšiu kontrolu preukazov podľa vnútroštátnych pravidiel, pretože manuálna kontrola súladu s vnútroštátnymi pravidlami už nie je potrebná. Doteraz nahralo svoje pravidlá 13 krajín pripojených do brány a 20 krajín si stiahlo tieto pravidlá do svojich vnútroštátnych overovateľov. Komisia vyzýva všetky členské štáty, aby sa podelili o svoje pravidlá vzhľadom na to, že by to zlepšilo cestovanie a znížilo neistotu cestujúcich.

Členské štáty a Komisia v podobnom duchu koordinujú aj snahy o zrušenie preukazov. Podľa nariadenia o digitálnom COVID preukaze EÚ by členské štáty mali mať zo zdravotných dôvodov a z dôvodov verejného zdravia a v prípade výskytu podvodne vydaných alebo získaných potvrdení možnosť vytvárať zoznamy zrušených potvrdení a navzájom si ich vymieňať. Je tak možné urobiť v obmedzených prípadoch, najmä s cieľom zrušiť potvrdenia, ktoré boli vydané chybne, v dôsledku podvodu alebo po pozastavení šarže očkovacej látky proti ochoreniu COVID-19, o ktorej sa zistí, že vykazuje nedostatky. Rámec dôvery pre digitálny COVID preukaz EÚ môže podporovať aj dvojstrannú výmenu zoznamov zrušených potvrdení obsahujúcich jedinečné identifikátory zrušených potvrdení. Odborníci zo siete verejného zdravotníctva skúmajú, ako by sa to dalo technicky dosiahnuť a zároveň zachovať súčasnú povahu spracúvania údajov v bráne EÚ. Je dôležité, aby členské štáty podporovali toto úsilie o rýchle nájdenie riešenia.

2.2.Rozhodnutia o rovnocennosti a medzinárodná interoperabilita

2.2.1.Rámec pre rozhodnutia o rovnocennosti digitálneho COVID preukazu EÚ

Nariadenie o digitálnom COVID preukaze EÚ sa vzhľadom na jeho relevantnosť pre Dohodu o Európskom hospodárskom priestore začlenilo do tejto dohody a ako také sa uplatňuje aj na Island, Lichtenštajnsko a Nórsko. Čo sa týka ostatných krajín, kde sú splnené určité požiadavky na interoperabilitu, v nariadení o digitálnom COVID preukaze EÚ sa stanovuje, že Komisia môže vydať rozhodnutie, ktorým sa stanoví, že preukazy tretej krajiny sa majú považovať za rovnocenné s digitálnym COVID preukazom EÚ (ďalej len „rozhodnutia o rovnocennosti“). Výsledkom je, že dotknutá tretia krajina sa pripojí k bráne EÚ.